Naftalén

Naftalén (alebo naftalín) je biela, kryštalická, aromatická látka, známa ako hlavná prísada do guľôčok proti moliam. Naftalén je horľavá, toxická látka so slabo narkotickým účinkom. Molekula sa skladá z dvoch benzénových jadier. Získava sa z čiernouhoľného dechtu. Používa sa aj ako dezinfekcia alebo insekticíd. Ako náhrada naftalínových guľôčok sa dnes viac používa p-dichlórbenzén. Naftalén sa ľahko odparuje (sublimuje) už pri izbovej teplote.

 Štruktúra 
Molekula naftalénu sa skladá z dvoch spojených benzénových jadier. Podľa toho je klasifikovaný ako polyaromatický uhľovodík (PAH). Naftalén má tri rezonančné štruktúry a dva druhy rovnocenných vodíkov. Typ alfa sa nachádza v polohách 1, 4, 5 a 8, typ beta v polohách 2, 3, 6 a 7.

Na rozdiel od benzénu nie sú väzby medzi jednotlivými uhlíkmi rovnako dlhé. Väzba medzi C1–C2, C3–C4, C5–C6 a C7–C8 meria 1,36 Å, väzby medzi ostatnými uhlíkmi sú dlhé 1,42 Å. Toto bolo overené röntgenovou difrakciou a je to možné očakávať z rezonančných štruktúr, kde väzby C1–C2, C3–C4, C5–C6 a C7–C8 sú dvojité v dvoch z troch štruktúr.

500 px|náhľad|stred|Rezonančné stavy naftalénu

 Reaktivita 
Rovnako ako benzén poskytuje naftalén elektrofilné substitučné reakcie (SEAr). Väčšina elektrofilných substitúcií prebieha pri miernejších podmienkach ako substitúcie na benzéne. Elektrofilné reakcie uprednostňujú substitúciu na alfa uhlíku (s výnimkou sulfonácie, vtedy je pomer alfa a beta substituentov približne rovnaký). Reaguje tiež s halogénderivátmi (v prítomnosti chloridu železitého, prípadne hlinitého), pričom dochádza k naviazaniu alkylového zvyšku na naftalénové jadro (Friedelova-Craftsova alkylácia). Alkylové skupiny môžu byť na naviazané aj reakciou s alkénmi a/alebo alkoholmi za katalýzy kyselinou sírovou, prípadne kys. fosforečnou.

Naftalén môže byť za vysokého tlaku hydrogenovaný na 1,2,3,4-tetrahydronaftalén, čo je látka používaná ako rozpúšťadlo a predávajúce sa pod názvom tetralín. Úplne hydrogenovanou formou naftalénu je dekalín (tiež bicyklo[4.4.0]dekán).
stred|náhľad|400x400bod|Produkty hydrogenácie naftalénu

Produktom oxidácie naftalénu (laboratórne manganistanom draselným alebo dichrómanom draselným, priemyselne katalytickou oxidáciou kyslíkom za prítomnosti oxidu vanadičného) je anhydrid kyseliny ftalovej, ktorý sa používa pri výrobe plastov, farbív a organických rozpúšťadiel.

 Výroba 
Najviac naftalénu sa vyrába z čiernouhoľného dechtu. V rokoch 1960–1990 sa naftalén získaval tiež pri frakčnej destilácii ropy. Naftalén je najhojnejšia samostatná zložka čiernouhoľného dechtu. Zloženie čiernouhoľného dechtu závisí na druhu uhlia, z ktorého sa získava. Obsah naftalénu je obvykle okolo 10 hmotnostných %. Pri priemyselnej výrobe (destilácii dechtu) sa získava olej, ktorý obsahuje až 50 hmotnostných %. Tento olej sa premýva kvapalným hydroxidom sodným, aby sa z neho odstránili kyslé zložky, predovšetkým fenoly a ďalej kyselinou sírovou na odstránenie zásaditých zložiek. Ide o frakčnú destiláciu, pri ktorej je naftalén odizolovaný. Výsledkom celého procesu je 95 hmotnostných % surového naftalénu. Hlavnou vedľajšou zložkou (nečistotou) je tionaftalén. Naftalén získaný z ropy je obvykle čistejší než z čiernouhoľného dechtu. Pokiaľ nie je naftalén dostatočne čistý, môže sa dočistiť rekryštalizáciou v organických rozpúšťadlách.

Stopové množstvo naftalénu je produkované magnóliami a niektorými typmi vysokej zveri.

 Použitie 
V domácnostiach sa naftalén najviac používal ako vykurovací prostriedok alebo ako pevné guľôčky proti moliam. Naftalénové výpary zabíjajú larvy molí, ktoré ničia oblečenie. V minulosti bol naftalén tiež podávaný dobytku, aby zahubil rôzne parazitujúce červy. 

Väčšie množstvo naftalénu sa používa ako surovina na výrobu ďalších chemických látok, napríklad anhydridu kyseliny ftalovej, ktorý sa vyrába z o-xylénu a ten z naftalénu. Ďalšie deriváty naftalénu zahŕňajú sulfonované alkylnaftalény (používané ako tenzidy) a karbaryly (používané ako insekticídy). Substituované naftalény v kombinácii s elektrónovodonorovými funkčnými skupinami (napr. alkoholy, amidy) alebo s elektrónovoakceptorovými funkčnými skupinami (sulfónové kyseliny) sú medziproduktami pri výrobe farbív. Hydrogenované formy naftalénu tetralín a dekalín sa používajú ako slabé organické rozpúšťadlá.

 Toxicita 
U ľudí vystavených väčšiemu množstvu naftalénu môže dôjsť k poškodeniu alebo zničeniu červených krviniek. Telo ich potom má nedostatok, menej než si dokáže nahradiť. Ľudia, hlavne deti, sa s naftalénom dostanú do styku pri používaní guľôčok proti moľom alebo používaním dezodorantov obsahujúcich naftalén. Príznaky tohoto stavu sú únava, nechutenstvo, nervozita a bledá pokožka. Vystavenie väčšiemu množstvu naftalénu sa prejavuje nutkaním na zvracanie, zvracaním, hnačkou, krvou v moči a žltačkou.

Kategória:Aromatické uhľovodíky
Kategória:Naftalény
Kategória:Insekticídy
Kategória:Karcinogény IARC skupiny 2B